Дзяржаўная ўстанова адукацыі “Лукская сярэдняя школа”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“РАЗВІЦЦЁ ПАЗНАВАЛЬНАЙ ЦІКАЎНАСЦІ І МАЎЛЕНЧАЙ КУЛЬТУРЫ МАЛОДШЫХ ШКОЛЬНІКАЎ ПАСРОДКАМ ВЫВУЧЭННЯ ФРАЗЕАЛАГІЧНЫХ АДЗІНАК

НА ЎРОКАХ БЕЛАРУСКАЙ МОВЫ І ЛІТАРАТУРНАГА ЧЫТАННЯ”

Куцко Марына Вячаславаўна,

настаўнік пачатковых класаў

8159629144

e-mail: lukikor@mail.ru

2017

1. **ІНФАРМАЦЫЙНЫ БЛОК**

З дзяцінства і да глыбокай старасці ўсё жыццё чалавека непарыўна звязана з мовай. Уважлівыя адносіны да свайго і чужога маўлення, добрае разуменне ўсіх адценняў слова, валоданне моўнай культурай – гэта адметныя якасці культурнага чалавека. Сучасная школа павінна падрыхтаваць чалавека, які можа думаць і адчуваць, які не толькі мае пэўны багаж ведаў, але і ўмее выкарыстоўваць гэтыя веды ў жыцці, умее наладжваць маўленчыя зносіны і валодае культурай маўлення. Лепш гаворыць і піша той, хто шмат чытае, хто ўважліва слухае іншых людзей. Слухаючы другіх, можна прыкмеціць у іх маўленні шмат цікавага, а галоўнае – навучыцца адрозніваць трапнае беларускае слова ад «слоўнага пустазелля».

Фразеалагізмы – найкаштоўнейшае багацце нацыянальнай мовы. Яны надаюць маўленню выразнасць, вобразнасць, каларытнасць. Устойлівыя выразы ўжываюцца ў гутарковым маўленні, у мастацкай літаратуры, публіцыстыцы, выступаюць як выразны стылістычны сродак. Побач з іншымі сродкамі стварэння выразнасці (метафарамі, эпітэтамі, параўнаннямі) фразеалагізмы з’яўляюцца сродкам характарыстыкі герояў, стварэння яркіх вобразаў і малюнкаў рэчаіснасці.

Беларуская мова характарызуецца багаццем і разнастайнасцю фразеалагічных сродкаў. Шмат фразеалагізмаў школьнікі сустракаюць, чытаючы мастацкую літаратуру, чуюць у вусным маўленні. Але, як сведчаць назіранні, фразеалагічны запас школьнікаў бедны, разуменне і ўжыванне імі фразеалагізмаў часта недакладнае ці памылковае. Выклікана гэта тым, што да цяперашняга часу школа не мае навукова абгрунтаванай метадычнай сістэмы, рэалізацыя якой дазволіла б зрабіць працэс узбагачэння маўлення вучняў фразеалагізмамі мэтанакіраваным і актыўным.

Фразеалагізмы не з’яўляюцца аб’ектам спецыяльнага вывучэння на ўроках беларускай мовы і літаратурнага чытання ў пачатковых класах. Аднак многія тэмы школьнага курса мовы ў 1 – 4 класах даюць магчымасць паназіраць за ўжываннем фразеалагічных адзінак у маўленні, засвоіць этыкетныя словы і выразы. Акрамя таго, у падручніках па мове і літаратуры сустракаецца хоць і нязначная колькасць фразеалагізмаў, але яны патрабуюць ад настаўніка спецыяльна арганізаванай працы па тлумачэнні іх значэння і актывізацыі ў маўленні вучняў. Трэба зазначыць, што знаёмства з фразеалогіяй на I ступені навучання – гэта трывалы падмурак для далейшага вывучэння яе ў старэйшых класах, а значыць, і пры здачы тэстаў на ЦТ, гэта дзейсны сродак развiцця мыслення i маўленчай культуры, маральна-этычнага i эстэтычнага выхавання вучняў.

Гэта абумоўлівае актуальнасць абранай мной тэмы вопыту работы “Развіццё пазнавальнай цікаўнасці і маўленчай культуры малодшых школьнікаў пасродкам вывучэння фразеалагічных адзінак на ўроках беларускай мовы і літаратурнага чытання”. Актуальнасць тэмы дадаткова пацвярджаецца недастатковай распрацаванасцю яе ў мовазнаўчай метадычнай літаратуры.

Мэта вопыту работы – прааналізаваць эфектыўныя метады і прыёмы вывучэння фразеалагічных адзінак на ўроках беларускай мовы і літаратурнага чытання і паказаць іх ролю ў развіцці пазнавальнай цікаўнасці і маўленчай культуры малодшых школьнікаў.

Рэалізацыя пастаўленай мэты прадугледжвае рашэнне наступных задач:

- вывучыць літаратуру па аналізуемай праблеме;

- апісаць метады і прыёмы вывучэння фразеалагiчных адзiнак на розных этапах вывучэння мовы і літаратуры ў малодшых класах;

- прааналiзаваць падручнiкi беларускай мовы і літаратурнага чытання на прадмет наяўнасцi ў iх базы для вывучэння фразеалагiчнага складу мовы;

- паказаць ролю фразеалагiчных адзiнак ў развіцці пазнавальнай цікаўнасці і маўленчай культуры малодшых школьнікаў;

- вызначыць далейшыя шляхі работы ў дадзеным кірунку.

**Сістэма работы над фразеалагічнымі адзінкамі на ўроках мовы і літаратурнага чытання фарміравалася на працягу чатырох гадоў маёй педагагічнай дзейнасці, пачынаючы з 2012/2013 навучальнага года, і аформлена ў цэласную сістэму ў 2016 годзе.**

**2. АПІСАННЕ ТЭХНАЛОГІІ ВОПЫТУ**

Адна з важнейшых задач сённяшняй школы - выхаванне інтэлектуальна развітай, духоўна багатай, нацыянальна свядомай, творчай асобы. Вялікую ролю ў фарміраванні чалавека выконвае роднае слова. Якуб Колас пісаў: “Скрозь адчыненыя дзверы роднай мовы льецца ў школу шырокая, магутная плынь, плынь асветы, людкуючы розум і пачуцці дзяцей” [8, с. 319].

Важнай задачай на ўроках беларускай мовы і літаратурнага чытання ў пачатковых класах з’яўляецца ўзбагачэнне і актывізацыя слоўніка вучняў вобразнымі сродкамі мовы. Вобразнасць мовы цесна звязана з фразеалогіяй. Вучні мысляць канкрэтна: многія адцягненыя словы і паняцці яны ўжываюць, нярэдка не разумеючы іх. Таму работа па развіцці мовы малодшых школьнікаў павінна ўключаць у сябе ўвядзенне ў іх слоўнікавы запас не толькі слоў з адцягненнымі паняццямі і з рознымі сэнсавымі адценнямі, але і фразеалагізмаў.

У апошнія гады пытанне вывучэння фразеалогіі беларускай мовы ў школе асвячаюць у сваіх артыкулах В. І. Свірыдзенка [13, с.14], Г. М. Канцавая [7, с.50], М. І. Лойка [14]. Яны вызначаюць асноўныя шляхі і спосабы вывучэння лексікі і фразеалогіі, апісваюць методыкі лексічнага аналізу, узбагачэння і актывізацыі лексіч­нага і фразеалагічнага запасу, працы над семан­тызацыяй слова, прынцыпы падбору фразеалагізмаў да ўрокаў беларускай мовы. Аднак методыкі, апісаныя навукоўцамі, больш падыходзяць для выкарыстання на ўроках мовы на ІІ і ІІІ ступенях навучання па тэме “Лексіка і фразеалогія”.

На жаль, праграма пачатковай школы не прадугледжвае заняткаў для работы над фразеалогіяй, няма выверанага спісу фразеалагізмаў, рэкамендаваных для засваення малодшымі школьнікамі, не створаны адпаведныя дапаможнікі. А між тым, заданні па гэтай тэме, як адзначалася вышэй, заўсёды ўключаюцца ў спіс алімпіядных заданняў па беларускай мове і літаратуры на I ступені навучання.

Для таго каб вучні спасцігалі ядро нацыянальнай фразеалогіі, умелі выкарыстоўваць устойлівыя звароты ў сваім маўленні, неабходна праводзіць работу па фразеалогіі на працягу ўсяго перыяду навучання мове і літаратуры.

Таму, лічу, працу з фразеалагічнымі адзінкамі ў пачатковых класах трэба пачынаць з: урокаў навучання грамаце (мовы і чытання) [ДАДАТАК 1]; выкарыстання матэрыялу з фразеалагічнымі адзінкамі на любым этапе ўрока; распазнавання, знаходжання ў тэкстах ці вуснай мове фразеалагічных адзінак; тлумачэння значэння тых фразеалагізмаў, якія змяшчаюцца ў падручніках і актыўна ўжываюцца настаўнікам, бацькамі, дзецьмі ў вусным маўленні; ужывання фразеалагізмаў у маўленні ў адпаведнасці з іх значэннем (часцей вусным); ілюстравання, пацвярджэння прыкладамі засвоеных фразеалагічных адзінак; групоўкі вядомых вучням фразеалагізмаў.

Пры адборы фразеалагізмаў для засваення ў пачатковай школе трэба кіравацца наступнымі крытэрыямі: даступнасць фразеалагізмаў для асэнсавання малодшымі школьнікамі; частае выкарыстанне фразеалагізмаў у розных жыццёвых сітуацыях; улік сферы іх выкарыстання; адпаведнасць фанетычных, лексічных, сінтаксічных асаблівасцей фразеалагізмаў таму граматычнаму матэрыялу, які вывучаецца ў пачатковай школе.

З першых дзён з’яўлення ў школе дзецям-шасцігодкам даводзіцца чуць у мове настаўніка і старэйшых вучняў не зусім знаёмыя і зразумелыя словазлучэнні ці выразы. Ужываючы фразеалагічныя адзінкі, настаўнік ужо прыцягвае ўвагу вучняў да вывучэння іх дзецьмі.

Так, напрыклад, вывучаючы тэму “Гук [і]. Літары І, і”, першакласнікі адгадваюць загадку У. Мацвеенкі:

Маю тонкі, востры нос, Спрытна я ў руках мільгаю,

Каляровы доўгі хвост. Носікам свой шлях шукаю. (Іголка.)

Пасля знаёмства з гукам і літарамі, высвятляецца значэнне выразаў

(гульня “Калі так гавораць?”):*“шукаць іголку ў стозе сена”* – аб тым, што шукаць бессэнсоўна;*“як на іголках”* – пра неспакойны, узбуджаны стан, калі чалавек хвалюецца ці некуды спяшаецца; *“хоць іголкі збірай” -* калі вельмі светлая ноч; *“з іголачкі”* – пра новае, толькі што пашытае, вельмі моднае.

Далей вучням прапаноўваю скласці сказы з дадзенымі выразамі. У канцы ўрока настаўнік можа спытацца: “Ці ёсць хто-небудзь з вас, хто сёння на ўроку сядзеў як на іголках? Чаму?” Такім чынам яшчэ раз замацоўваецца паняцце дадзенага фразеалагічнага выразу ў дзяцей шасці-сямігадовага ўзросту.

Першаснае азнаямленне з фразеалагізмамі я пачынаю так:

- Дзеці, у нашай мове ёсць спалучэнні слоў, якія нельга разрываць, яны маюць адно цэласнае значэнне. Паслухайце сказ: “Мама прачнулася ні свет ні зара”. Як вы разумееце выраз “ні свет ні зара” ? (прачнулася рана, калі астатнія яшчэ спалі). Такі выраз называецца фразеалагізмам. Яго нельга скласці самому, таму трэба запомніць. А зараз прачытайце сказ, запісаны злева на дошцы: “Таню і Насцю вадой не разальеш”. Ці ёсць тут такі выраз? Як разумець яго сэнс? Замяніце фразеалагізмам сказ: “Андрэй і Артур моцна сябруюць” (Андрэя і Артура вадой не разальеш). Зноў мы карысталіся тым самым выразам.

Пры вывучэннi фразеалогii я выкарыстоўваю наступныя пазнавальныя метады: слова настаўнiка, гутарка, самастойны аналiз вучнямi тэарэтычнага матэрыялу, складанне планаў вучэбных тэкстаў.

Галоўнае месца ў рабоце з фразеалагізмамі на ўроках мовы і літаратуры займае прыём семантызацыі. Яго прызначэнне – раскрыць сэнс фразеалагізма. Існуе некалькі спосабаў семантызацыі: 1) падбор эквівалентнага ці сінанімічнага слова. Прымяняецца да фразеалагізмаў з простай семантыкай намінатыўнага характару, у якіх адсутнічае ці слаба выражана экспрэсіўна-ацэначная афарбоўка: *у* *першую чаргу* – спачатку; 2) падбор сінанімічнага словазлучэння; 3) разгорнутае апісанне значэння (прыём падыходзіць да фразеалагізмаў складанай семантыкі); 4) работа са слоўнікамі; 5) падбор сінанімічнага фразеалагізма; 6) падбор фразеалагізма-антоніма ці антанімічнага слова; 7) тлумачэнне фразеалагізма адпаведнікам з рускай мовы.

Навучанне ва ўмовах беларуска-рускага білінгвізму вымагае супастаўленне фразеалагiзмаў абедзвюх моў. Мэтазгодна па меры неабходнасцi праводзiць супастаўляльны аналiз фразеалагiзмаў, якiя ў беларускай i рускай мовах адрознiваюцца знешняй формай цi значэннем. Аднак, паколькі дзеці слаба ведаюць і рускія фразеалагізмы, я прыйшла да высновы, што найбольш прадуктыўнымі з прыведзеных спосабаў семантызацыі з’яўляюцца 4 першыя.

Эфектыўным прыёмам засваення фразеалагізмаў выступае і этымалагічны аналіз. Без яго да канца зразумець сэнс многіх выразаў проста немагчыма. Асабліва гэта закранае зрашчэнні з устарэлымі словамі, невядомымі ў сучаснай мове. Праз этымалагічны аналіз вучні даведваюцца пра ўтварэнне фразеалагізмаў, звязаных з самымі разнастайнымі з’явамі рэчаіснасці: былымі павер’ямі, абрадамі, звычаямі, бытам, гістарычнымі падзеямі, канкрэтнымі справамі людзей розных прафесій, міфалогіяй.

Вывучэнне фразеалагізмаў выклікае ў вучняў жывую цікавасць да слова, жаданне выказаць свае думкі не толькі дакладна, але ярка і вобразна. Работа над фразеалагізмамі праводзіцца на ўроках чытання ў сувязі з аналізам твора і на ўроках беларускай мовы, калі аналізуецца практыкаванне. З мэтай засваення фразеалагізмаў я практыкую наступныя віды работ: 1. Вучні знаёмяцца з фразеалагізмамі, вучацца даваць апісальнае тлумачэнне іх сэнсу: *атрымаць кухталёў –*быць пабітым [3, с. 48]; *даць нырца* – нырнуць, скокнуць у ваду з галавой [1, с. 54 ]; *перавесці дух –* аддыхацца, зрабіць перадышку ў чым-небудзь [2, с. 35]. 2. Знаходжанне ў творы ці ў практыкаванні фразеалагізмаў, тлумачэнне іх значэння: *глядзіць, як вока ў ілбе –*клапоціцца, беражэ [3, с. 103]; *бярозавая каша –* лупцоўка [7, с. 119]; *задзіраць угору нос* **-** зазнавацца, важнічаць [9, с. 10]; *крылатыя сябры –* птушкі [9, с. 57]. 3. Сінанімічнае супастаўленне слова і фразеалагізма: зірнуць, хутка агледзець – *кінуць вокам* [7, с. 83]*.* 4. Падбор блізкіх па значэнні фразеалагізмаў: *да сэрца прыняць, браць да* *сэрца*. 5. Падбор да фразеалагізмаў лексічных або фразеалагічных антонімаў: *далёка не паедзеш*– *далёка пайсці.* 6. Выкарыстанне фразеалагізмаў у якасці назваў ілюстрацый, загалоўкаў да звязных тэкстаў, вусных пераказаў, уключэнне іх у пераказы і сачыненні.

Такія заданні садзейнічаюць развіццю камунікатыўных навыкаў вучняў, ствараюць атмасферу творчага пошуку, што актывізуе пазнавальную дзейнасць дзяцей. З мэтай далейшага азнаямлення вучняў з фразеалагізмамі прапаноўваю такія заданні:

**-** Вучні чытаюць верш ці твор іншага жанру (ён можа быць запісаны на дошцы або раздадзены на картках на кожную парту), а потым адказваюць на пытанні, ужываючы фразеалагізмы.

**-** Дапісванне сказа адным з запісаных у правым слупку выразаў.

*У Аліны ад здзіўлення аж… да ніткі.*

*Учора мы прамоклі… вады ў рот набраўшы.*

*На ўроку ён сядзеў як… вочы на лоб палезлі.*

- Заканчэнне выразаў і тлумачэнне іх сэнсу: *адбіцца (ад рук) —* перастаць слухацца кагосьці; *бярозавай кашы (даць) —* пакараць за дрэнны ўчынак.

**-** Выкарыстанне прыёма групоўкі, заснаванага на аб’яднанні ўстойлівых зваротаў па якой-небудзь прымеце. Можна арганізаваць тэматычную падборку фразеалагізмаў, утварыць сінанімічны рад фразеалагізмаў, падабраць фразеалагізмы, у структуру якіх уваходзіць адно і тое ж слова, напрыклад, *зямля, галава, лес, рука* ці *нага* [ДАДАТАК 2].

Дзеці ведаюць, што існуюць словы, блізкія па значэнні (сінонімы). Каб дзеці адчулі розніцу ў значэнні сінанімічных фразеалагізмаў, прапаную для выканання наступныя заданні:

- На дошцы запісаны фразеалагізмы. Вучні разам з настаўнікам дапісваюць блізкія па сэнсе фразеалагізмы, праводзяць іх супастаўляльны аналіз: у чым яны блізкія, а ў чым адрозніваюцца па сваім змесце: з *усіх ног — без аглядкі, без памяці, ва ўвесь дух, ва ўсе лапаткі, на адной назе, як на пажар.*

- Карыстаючыся слоўнікам, растлумачыць значэнне і паходжанне выразу. Намаляваць да яго малюнак. Скласці сказ або невялікі тэкст, выкарыстоўваючы ў ім названы фразеалагізм.

Каб праверыць, наколькі правільна і трывала малодшыя школьнікі засвоілі фразеалагізмы і могуць выкарыстоўваць іх у сваёй мове, прапаную займальныя заданні і гульні [ДАДАТАК 3]. Такі падыход вядзе да развіцця мысленчых аперацый аналізу, параўнання, выдзялення галоўнага. Акрамя таго, ён дазваляе настаўніку непасрэдна на ўроку дыферэнцыраваць вучэбную дапамогу навучэнцам і вучыць іх вучыцца.

Пачынаючы з 2 класа, я практыкую вядзенне “Сшытка Разумных Правіл”, у якім прадстаўлены алгарытмы і схемы асноўных правіл па вучэбных занятках. Акрамя таго, на пэўных старонках запісваюцца невялікія вытрымкі або асобныя сказы, якія найбольш спадабаліся вучням, з вывучаных на ўроках літаратурнага чытання твораў (у далейшым выкарыстоўваем для творчых работ). Тут жа адводзіцца месца для фразеалагічнага слоўнічка, у які ў алфавітным парадку заносіцца кожны прааналізаваны і вывучаны фразеалагізм. Вучні, звяртаючыся да сваіх запісаў, неаднаразова сустракаюцца з аднымі і тымі ж фразеалагізмамі, выконваюць з імі заданні, і гэта садзейнічае больш трываламу засваенню матэрыялу. Супраць кожнага фразеалагізма запісваецца яго значэнне, а пры неабходнасці – і прыклад ужывання, рускі адпаведнік і іншыя фразеалагічныя звесткі.

Для таго каб павысіць пазнавальную зацікаўленасць вучняў, засваенне фразеалагізмаў на занятках суправаджаецца і нагляднасцю. Аднак магчымасці яе выкарыстання ў некаторай ступені абмежаваныя, паколькі нямногім устойлівым зваротам уласціва канкрэтнае, рэчыўнае значэнне.

У сваёй практыцы выкарыстоўваю наступныя формы нагляднасці:

- табліцы-плакаты, на якіх даецца спіс фразеалагізмаў і іх значэнняў. Табліцы вывешваюцца ў класе на пэўны перыяд (некалькі дзён, тыдзень), дастатковы для таго, каб вучні запомнілі фразеалагізм;

- малюнкі, якія ўздзейнічаюць на зрокавую памяць і даюць магчымасць лепш усвядоміць сэнс фразеалагізма. Па змесце яны бываюць двух відаў: а) малюнкі, якія адлюстроўваюць рэальнае фразеалагічнае значэнне, абазначаюць прадмет, прымету дзеяння, выражаныя фразеалагізмам; б) малюнкі, якія адлюстроўваюць этымалагічнае значэнне фразеалагізма, знаёмяць з сітуацыяй, якая спарадзіла фразеалагізм: *хадзіць на галаве, глядзець скрозь пальцы* (ілюструецца ўжыванне словазлучэнняў у прамым сэнсе – становішча чалавека ўніз галавой, твар, прыкрыты далонню з распасцёртымі пальцамі). Малюнкі гэтага тыпу маюць, як правіла, гумарыстычны характар. Па іх можна даваць такія заданні:

- пра які фразеалагізм нагадвае малюнак?

- растлумачце памылку мастака. Прыдумайце і вусна апішыце свой малюнак, які б адпавядаў значэнню фразеалагізма.

Існуе і такі спосаб сувязі нагляднасці з работай па фразеалогіі, як падбор ілюстрацый да фразеалагізмаў і наадварот – фразеалагізмаў да ілюстрацый: вучні збіраюць выразкі з газет, старых кніг і часопісаў, малююць самі. Карысна прадугледжваць работу над фразеалагізмамі, працуючы на стымулюючых занятках, рыхтуючы рабят да алімпіяд па мове і літаратуры [ДАДАТАК 4].

На пазакласных занятках можна падрыхтаваць кароткія паведамленні вучняў па тэмах, якія суадносяцца з лексічным значэннем фразеалагізмаў, правесці віктарыну, КВЗ, аформіць альбом фразеалагізмаў і г.д.

Значную цікавасць выклікаюць у вучняў заданні і конкурсы, звязаныя з фразеалагізмамі, якія прапаноўваюцца падчас правядзення тыдняў або дэкад роднай мовы. Напрыклад, гульня-квэст “Адшукай фразеалагізм”, гульня “Вясёлая фразеалогія” [ДАДАТАК 5]. Ад цікавасці да пэўных моўных адзінак у вучняў павышаецца цікавасць увогуле да вывучэння мовы, фарміруюцца даследчыя навыкі, з’яўляецца жаданне ствараць мастацкія тэксты.

Крытэрыямі дыягностыкі паспяховасці дадзенага вопыту могуць быць: дадатны ўплыў работы па вывучэнні фразеалагічных адзінак на рэзультаты вучэбнай дзейнасці па мове і літаратурным чытанні; вынікі даследавання па вывучэнні слоўнікавага запасу вучняў; актыўны і паспяховы ўдзел дзяцей у творчых конкурсах і канферэнцыях даследчых работ філалагічнага накірунку; сфарміраванасць устойлівага пазнавальнага інтарэсу да чытання.

Вынікі дыягностыкі сведчаць аб паспяховасці выкарыстання вопыту ў педагагічнай дзейнасці. Павышаюцца з году ў год рэзультаты вучэбнай дзейнасці вучняў па мове і літаратуры. Сярэдні бал паспяховасці: 2014/2015 (3 клас) - 6,71 бала па беларускай мове, 7,03 – па літаратурным чытанні; 2015/2016 (4 клас) - 7,07 і 7,65 бала адпаведна; 2016/2017 (5 клас) – 7,25 бала - беларуская мова, 8,25 бала - беларуская літаратура. Дыягностыка ўзроўню слоўнікавага запасу вучняў (адносна ведання фразеалагічных адзінак, агульнаўжывальных паняццяў) паказала, што значна вырас працэнт распазнавання вучнямі прапанаваных моўных адзінак. Так, напрыканцы 2 класа з 10 прапанаваных фразеалагізмаў і тэрмінаў вучні змаглі растлумачыць ад 10% да 25%; напрыканцы 3 класа – з 20% да 75%; напрыканцы 4 класа (20 моўных адзінак) – ад 65% да 100%.

Павышэнне ўзроўню сфарміраванасці маўленчых кампетэнцый і цікавасці вучняў да прадметаў уплывае на іх актыўны і паспяховы ўдзел у творчых конкурсах і канферэнцыях даследчых работ філалагічнага накірунку. Мае выхаванцы – актыўныя ўдзельнікі конкурсаў “Людзі і словы”, “Выратавальнікі– вачыма дзяцей”, “Слова ў пераплёце”, у якіх у 2014 і 2016 гадах былі адзначаны дыпломамі 2-й і 3-й ступені. Іх вершаваныя творы і казкі публікуюцца на старонках часопіса “Колыбель” і мясцовай раённай газеты “Полымя”. У 2015 і 2016 годзе мы актыўна працавалі над вучэбнымі даследаваннямі па мове і літаратуры. У 2015 годзе была падрыхтавана праца “Роля фразеалагічных адзінак і слоў з памяншальнымі суфіксамі ў тэкстах мастацкіх твораў, якія вывучаюцца ў 3 класе”, у 2016 годзе вялікую цікавасць у вучняў выклікала даследаванне “Всегда ли лиса в русских народных сказках хитрая?” Дадзеныя работы былі прадстаўлены на раённых і рэгіянальных вучнёўскіх канферэнцыях, апошняя адзначана дыпломам першай ступені.

Такім чынам, можна сцвярджаць, што разгледжаная вышэй праца па вывучэнні фразеалагічных адзінак у пачатковай школе садзейнічае ўзбагачэнню і актывізацыі слоўніка вучняў, развівае ўяўленне, мысленне, памяць, што ў сваю чаргу станоўча ўплывае на развіццё пазнавальнай цікавасці і маўленчай культуры малодшых школьнікаў.

1. **ЗАКЛЮЧЭННЕ**

Вопыт работы дазваляе зрабіць наступныя вывады: павышаецца маўленчая культура вучняў, узбагачаецца слоўнікавы запас, развіваюцца камунікатыўныя навыкі; прывіваецца любоў да прадметаў, фармiруецца цiкавасць да працы даследчыка мовы; развіваецца ўстойлівы пазнавальны інтарэс да чытання і ўменне карыстацца даведачнай лiтаратурай; фарміруецца пазнавальная цікаўнасць і творчы патэнцыял дзяцей; павышаецца якасць ведаў; выхоўваецца любоў да роднай мовы.

Матэрыялы па вывучэнні фразеалагізмаў былі прадстаўлены на адкрытых ўроках у 1, 3, 4 класах, праведзеных на ўзроўні раённых метадычных аб'яднанняў, падрыхтоўцы выступленняў у межах раённага МА настаўнікаў пачатковых класаў, на раённай навукова-практычнай канферэнцыі “Асоба. Адукацыя. Грамадства”, а таксама падчас удзелу ў фінале раённага этапу конкурсу педагагічнага майстэрства “Настаўнік года - 2017”.

Дадзены вопыт могуць выкарыстоўваць у сваёй практыцы настаўнікі пачатковых класаў і настаўнікі-філолагі, якія працуюць у 5 – 6 класах, на этапах вывучэння, абагульнення і сістэматызацыі ведаў на вучэбных занятках па мове і літаратуры, на занятках факультатываў. Работа па тэме вопыту будзе працягвацца. Будучае сваёй працы бачу ў папаўненні метадычнай базы распрацоўкамі заданняў даследчага характару, стварэнні сумесна з вучнямі філалагічных праектаў, камп’ютарнага прадукту па тэме вопыту і ўдзел з ім у конкурсе “Камп’ютар. Адукацыя. Інтэрнэт”.

**СПІС ВЫКАРЫСТАНЫХ КРЫНІЦ**

1. Вольскі, А. В. Літаратурнае чытанне: падручнік для 3-га кл. устаноў агул. сярэд. адукацыі з беларус. мовай навучання: у 2 ч. / А. В. Вольскі, І. А. Гімпель. – Мінск: Нац. ін-т адукацыі, 2012. – Ч. 1. – 111 с. : іл.

2. Вольскі, А. В. Літаратурнае чытанне: падручнік для 3-га кл. устаноў агул. сярэд. адукацыі з беларус. мовай навучання: у 2 ч. / А. В. Вольскі, І. А. Гімпель. – Мінск: Нац. ін-т адукацыі, 2012. – Ч. 2. – 120 с. : іл.

3. Вольскі, А. В. Літаратурнае чытанне: падручнік для 4-га кл. устаноў агул. сярэд. адукацыі з беларус. мовай навучання: у 2 ч. / А. В. Вольскі, І. А. Гімпель. – 2-е выд., выпр. і дап. – Мінск: Нац. ін-т адукацыі, 2013. – Ч. 1. – 135 с. : іл.

4. Грабчикова, Е. С. Фразеологический словарь русского языка для школьников / Е. С. Грабчикова. – Мн. : Аверсэв, 2005. – 201 с. – (Волшебный мир слов).

5. Канцавая, Г. М. Сказаў, як звязаў. Свята фразеалагізмаў, прыказак, прымавак. / Г. М. Канцавая // Пачатковая школа. - 2007. - № 2. - С. 50 -52.

6. Киселёв, И. А. Русско-белорусский фразеологический словарь: Для сред. шк. / И. А. Киселёв. – Мн.: Нар. асвета, 1991. – 192 с.

7. Клышка, А. К. Буквар: падруч. для 1-га кл. устаноў агул. сярэд. адукацыі з беларус. мовай навучання / А. Клышка. – Мінск: Нац. ін-т адукацыі, 2014. – 152 с. : іл.

8. Колас Я. Методыка роднай мовы // Збор твораў: У 14 т. - Т.12. [Тэкст] / Я. Колас. - Мінск: Мастацкая літаратура, 1976. - 457 с.

9. Красней, В. П. Беларуская мова: падручнік для 3-га кл. устаноў агул. сярэд. адукацыі з беларус. мовай навучання: у 2 ч. / В. П. Красней. – 2-е выд., перапрац. – Мінск: Нац. ін-т адукацыі, 2012. – Ч. 1. – 128 с. : іл.

10. Лепешаў, І. Я. Этымалагічны слоўнік фразеалагізмаў. / І. Я.Лепешаў. – Мн.: Нар. асвета, 1981. – 160 с.

11. Лойка, М. І. Некаторыя метадычныя прыёмы вывучэння фразеалагічных адзінак у пачатковай школе [Электронны рэсурс] / М. І. Лойка. – 2012. **–** Рэжым доступу:<http://conf.grsu.by/alternant/2012/04/17/442/> -Дата доступу: 10.12.2016.

12. Свірыдзенка, В. І. Народнай мудрасці скарбонка. Гульні з фразеалагізмамі на ўроках беларускай мовы і літаратурнага чытання / В. І. Свірыдзенка, А. С. Васілеўская, З. М. Оліва // Пачатковая школа. - 2015. - № 7. - С. 22 - 24.

13. Свірыдзенка, В. І. Што слова, то навука. Кірункі працы з фразеалагічнымі адзінкамі на ўроках беларускай мовы. / В. І. Свірыдзенка // Пачатковая школа. - 2015. - № 6. - С. 14 -16.

**ДАДАТАК 1**

**Фрагменты ўрока навучання грамаце (навучанне чытанню) ў 1 класе**

*Тэма:* Гук [д]. Літары Д, д.

*Мэта ўрока:*плануецца, што да заканчэння ўрока навучэнцы будуць *ведаць:* гук [д] і адпаведную літару; тое, што гук [д] у словах ніколі не бывае мяккім;

*умець:* распазнаваць графічны вобраз друкаванай літары **д** сярод вывучаных літар; чытаць палоскі слоў з пачатковымі літарамі ў іх для замацавання.

*Задачы асобаснага развіцця:* спрыяць узбагачэнню слоўнікавага запасу вучняў; арганізаваць работу па развіцці вуснай мовы праз складанне сказаў, пашырыць слоўнікавы запас вучняў на тэму “Радзіма”; выхоўваць любоў да роднага дому, да роднай Беларусі.

**Ход урока**

**I этап. Арганізацыйны.**

- Жадаю вам добрага настрою, пасільных заданняў, сумеснай і дружнай працы.

**II этап. Арыенціровачна – матывацыйны.**

Вучні агучваюць тэму папярэдняга ўрока, прыводзяць прыклады слоў з гукамі [к], [к’], чытаюць па палосках словы; адгадваюць загадку…

Разам з навучэнцамі фармулюецца мэта і задачы ўрока.

**III этап. Аперацыйна-пазнавальны.**

- Што вы ведаеце пра літару Д? На што яна падобная?

**3.1. Вывучэнне новай тэмы.**

…Чытаецца ўрывак з апавядання “Мой дом”.

*У кожнага з вас, дзеці, ёсць дом. У каго ў горадзе, у каго ў вёсцы. Першы мой дом, дзе прайшло маленства, асабліва мне мілы і дарагі.*

*З дома, дзе вы нарадзіліся, пачынаецца вялікая Радзіма. І кожны з вас павінен берагчы, шанаваць і свой дом, і сваю Радзіму. (Паводле В.Сумарава.)*

- Кожнаму з вас, калі заканчваюцца заняткі ў школе, хочацца хутчэй трапіць дадому. Таму вы імчыце “на ўсю моц”, “як мага”, “што (колькі) ёсць духу”, “ва ўсе лапаткі”, “на адной назе”. Як вы разумееце гэтыя выразы? Калі так гавораць?

Вучні тлумачаць значэнне выразаў *(вельмі хутка)*.

- У якіх з гэтых выразаў ёсць гук [д]? У якім слове? Прыдумайце з разгледжанымі выразамі сказы…

**IV этап. Кантрольна-карэкцыйны.**

Чытанне слоў па лентах-схемах **(с.23)**…

**V этап. Падвядзенне вынікаў, рэфлексія.**

Звернута ўвага навучэнцаў на мэты ўрока, на ступень дасягнення.

Самаацэнка працы з дапамогай лінеечак поспеху.

- З якім гукам і літарай пазнаёміліся на ўроку? Якія гукі і літары мы ўжо

ведаем? Назавіце.

- Што было цяжка на ўроку выконваць, што - лёгка?

- Што вам падалося на ўроку цікавым? Што - нецікавым?

- Паклаўшы руку на сэрца, скажыце, з якім настроем вы працавалі на

ўроку? Хто з вас сёння быў на вышыні? Хто працаваў да сёмага поту? А хто – лічыў варон? (Вучні адказваюць і тлумачаць значэнне фразеалагізмаў.)

**ДАДАТАК 2**

**Падборка фразеалагізмаў, у структуру якіх уваходзіць адно і тое ж слова**

**“Зямля”:** ад зямлі не адрос; аж зямля закурэла; аж зямля стогне; жывы ў зямлю не палезеш; з зямелькаю пабрацца; з зямлёю змяшаць; носам у зямлю паляцець; як зямлю прадаўшы; як праз зямлю праваліўся.

**“Лес”:** як дроў у лесе; на лясы, на балоты; старога лесу качарга; душа як лес; як у лес, так і з лесу; расці на лес гледзячы; за хвойкай лесу не бачыць.

**“Язык”:** востры на язык; праглынуць язык; трымаць язык за зубамі; цягнуць за язык; часаць языком; язык без касцей; язык добра падвешаны; язык доўгі; язык не адваліцца; язык праглынеш; злыя языкі; малоць языком; бойкі на язык; вісець на языку.

**“Нос”:** вадзіць за нос; высоўваць нос; з вераб’ёў нос; нос не дарос; з-пад носа; трымаць нос па ветры; камар носа не падточыць; зарыць носам; кляваць носам; круціць носам; перад носам; з мухамі ў носе; бубніць пад нос; застацца з носам.

**“Галава”:** задраць галаву; хадзіць на галаве; мець галаву на плячах; з галавы да ног; з хворай галавы на здаровую; як снег на галаву; акунуцца з галавой; без галавы; біцца галавой аб сцяну; выкінуць з галавы; галава ідзе кругам.

**“Рука”:** махнуць рукой; лёгкая рука; правая рука; рука набіта; рука не падымецца; з працягнутай рукой; пад рукой; набіць руку; прапанаваць руку і сэрца; пазалаціць руку; нячысты на руку; пад гарачую руку; паклаўшы руку на сэрца; не пакладаючы рук; абы з рук; браць голымі рукамі; узяць сябе ў рукі.

**“Вока”:** вока гарыць; вока набіта; пакласці вока; краем вока; на свежае вока; з вока на вока; губляць з вока; адным вокам; акінуць вокам; мераць вокам; аж іскры з вачэй пасыпаліся; вачэй не адарваць; вачэй не паказваць.

**“Вуха”:** з вуха на вуха; краем вуха; мядзведзь на вуха наступіў; рэжа вуха; над самым вухам; і вухам не весці; навастрыць вушы; вушы вянуць; аж за вушамі трашчыць; за вушы не адцягнеш; прапусціць міма вушэй.

**“Палец”:** на мезены палец; палец аб палец не ўдарыць; палец у рот не кладзі.

**“Нага”:** без задніх ног; валіцца з ног; збівацца з ног; не чуць ног пад сабой; ледзь ногі цягаць; падымацца на ногі; ногі не носяць.

**ДАДАТАК 3**

**Займальныя заданні і гульні**

1. Уставіць у фразеалагізм прапушчанае слова, растлумачыць сэнсфразеалагізмаў.*Выбіцца (у людзі), пашкадуе зімой (снегу), курам (на смех).*

2. Адкажыце на смешныя пытанні, выкарыстаўшы фразеалагізмы з даведкі:

З якога фразеалагізма іншапланецяне маглі б зрабіць вывад, што ў чалавека не дзве нагі, а значна больш? У якім фразеалагізме ўспамінаецца табліца множання? Ці ёсць твар у зямлі? Не кветкі, а вянуць, не далоні, а імі хлопаюць, не бялізна, а іх развешваюць даволі цікаўныя людзі. Ці ёсць у пытання рабро? *Даведка:* ведаць як двойчы два; сцерці з твару зямлі; бегчы з усіх ног; паставіць пытанне рабром; вушы.

3. Скласці сказы з фразеалагізмамі. *Куры не клююць. Як кот наплакаў. Ні канца ні краю. Як бабе сесці. Цэлы мех. Рукой падаць. Нага за нагу. З усіх ног.*


4. Прачытайце. Параўнайце сказы. Вызначце, у якіх сказах ёсць фразеалагізмы.

1.) Ён балюча ўдарыўся галавой аб дах кабіны, моцна прыкусіў язык. - Пасля таго, як зрабілі заўвагу, ён прыкусіў язык, прыціх. 2.) Ён махнуў рукою, паказваючы наперад. - Вось і махнуў ён на смутак рукою.

5. Да устойлівых словазлучэнняў падбярыце антанімічныя фразеалагізмы:

**трымаць язык за зубамі**; у вочы; **лёгкі на пад’ём**; апусціць галаву; **задраць галаву**; блізкі свет; **за вочы**; **рукой падаць**; цяжкі на нагу; распускаць язык.

6. Разгледзьце малюнкі.

  
Якім фразеалагізмам яны адпавядаюць? Складзіце і запішыце сказы з гэтымі фразеалагізмамі.

7. **“Хто хутчэй?”**Запісаць фразеалагізмы. (На дошцы запісана значэнне фразеалагізма і ключавыя словы): *Вельмі многа, у вялікай колькасці — бяры, колькі, непачаты, завязку, вушы, хоць, гаць, воз. (Бяры не хачу, колькі хочаш, непачаты край, па самую завязку, па самыя вушы, хоць адбаўляй, хоць гаць гаці, цэлы воз).*

8. **“Хто больш?”**Замяніць фразеалагізмамі: *Школа знаходзілася блізка ад майго дома. (Рукой падаць, пад бокам, за два крокі, пад самым носам).*

9.**“Як пра гэта гавораць?”** (адказаць неабходна фразеалагізмам):*Іх ганяюць па пустой хаце або калі холадна (воўк, хоць ваўкоў ганяй); З ім застаюцца, калі чаго-небудзь не атрымліваюць (нос, з носам застацца); Яго робяць з мухі, калі вельмі перабольшваюць (слон, з мухі слана зрабіць); Іх збіраюць, калі вельмі светлая ноч (іголкі, хоць іголкі збірай).*

10. **“Складзі фразеалагізм”.**На дошцы ўперамешку, праз коску запісаны словы з некалькіх фразеалагічных выразаў. Вучням трэба ўважліва прачытаць словы, падумаць і скласці вядомыя фразеалагізмы. Запісаць іх. Напрыклад: *вочы развесіць, рукі адкрыліся, вушы апусціць, біць пуд солі, бібікі з’есці, адвесці ў душу, залезці ў вочы, нага за нос, бубніць пад нагу (Вочы адкрыліся, вушы развесіць, рукі апусціць, бібікі біць, з’есці пуд солі, адвесці вочы, залезці ў душу, нага за нагу, бубніць пад нос).*

11. **“Аўкцыён”.** На “продаж” выстаўлены словы “галава”, “рука”, “вока”, “вуха”.Назваць фразеалагізмы з гэтымі словамі. Перамагае той “пакупнік”, які апошнім назаве фразеалагізм з прапанаваным словам.

**ДАДАТАК 4**

**Заняткі алімпіяднай групы па беларускай мове**

*Тэма:* “Фразеалагізмы”.

*Мэта:* плануецца, што на канец заняткаў вучні будуць *ведаць:* паняцці “фразеалогія”, “фразеалагізмы”; *умець:* знаходзіць фразеалагізмы; тлумачыць іх значэнні; ужываць фразеалагічныя адзінкі ў вусным і пісьмовым маўленні.

*Задачы асобаснага развіцця:* садзейнічаць развіццю камунікатыўных уменняў; спрыяць развіццю ў вучняў мыслення, памяці, увагі, пазнавальнай цікаўнасці і маўленчай культуры; садзейнічаць выхаванню любові і павагі да роднага слова, жадання вывучаць моўнае багацце беларускага народа.

**Ход занятка**

**I этап. Арганізацыйна-матывацыйны.**

- Якая наша мова, паслухайце радкі з верша П. Панчанкі:

Iльняная i жытнёвая. Сялянская.  Светлая, як травы ў расе.  
Баравая ў казачнай красе.     Вобразная, вольная, пявучая.  
Старажытная. I самая славянская,  Мова беларуская мая!

Дзеці даюць характарыстыку мове, выкарыстоўваючы словы паэта. (Выдзяляецца слова “вобразная”, тлумачыцца значэнне гэтага слова.)

- Пісьменнікі, фалькларысты, лінгвісты слушна называюць фразеалагізмы самародкамі i самацветамі роднай мовы, залацінкамі народнай мудрасці. А таму ix трэба ўжываць у мове ўмела i дарэчы. Для таго каб пераканацца, што мы правільна выкарыстоўваем моўнае багацце, правядзём сёння заняткі.  
**II этап. Пастаноўка вучэбнай задачы.**

Вучні агучваюць тэму папярэдняга занятку, прыводзяць прыклады вядомых фразеалагізмаў, тлумачаць іх значэнні.

Разам з навучэнцамі фармулюецца мэта і задачы.

- Як вы лічыце, для чаго мы ўсё гэта будзем рабіць? (Для таго, каб наша мова

станавілася больш яркай, трапнай.) На працягу ўсяго занятку вы будзеце ацэньваць сваю працу (лісты самаацэнкі).

**III этап. Актуалізацыя ведаў.**

- Прывядзіце прыклады фразеалагізмаў, якія найчасцей мы ўжываем з вамі ў паўсядзённым жыцці і з якімі пазнаёміліся раней. *(*Ні слыху ні дыху, куды ногі нясуць, вадзіць за нос, ні пуху ні пяра...*)*Растлумачце іх значэнне.

- А зараз прачытайце выразы і знайдзіце лішні ў кожным радку:

***Узяць сябе ў рукі****, узяць вяроўку ў рукі, узяць кнігу*.

*Белая сукенка****, белая варона****, белая нітка.*

- Чаму вы так думаеце? Дакажыце.

- Якое спалучэнне называюць фразеалагізмам? (Устойлівае спалучэнне слоў з адзіным цэласным значэннем.) Чым фразеалагізмы адрозніваюцца ад словазлучэнняў? (У іх нельга замяніць ці прапусціць якое-небудзь слова, бо зменіцца сэнс. Калі тлумачым іх значэнне, то маем на ўвазе сэнс усяго выразу.) Растлумачце значэнне вызначаных фразеалагізмаў.

- Успомніце, які раздзел навукі аб мове вывучае фразеалагізмы?

**3.1. Выкананне заданняў.**

1. *Прачытайце сказы. Знайдзіце фразеалагізмы і растлумачце іх значэнні.* Набралі хлопцы рыбы колькі ўлезе і накіраваліся дадому (Я. Маўр).

Маці тупала каля стала і не зводзіла з сына вачэй (С. Грахоўскі).

*2.Падбярыце да слоў фразеалагізмы.*

Вельмі даўно, прыслухаўшыся, не спала, вельмі ўважліва, наканавана.

Словы для даведкі: на родзе напісана, за царом Гарохам, затаіўшы дыханне, вачэй не зводзіць, навастрыўшы вушы.

*3. Вызначце, да якіх фразеалагізмаў няправільна падабраны іх тлумачэнні. Запішыце правільныя варыянты.*

Павесіць галаву – засумаваць; у свіныя галасы – рана (позна);

хоць гаць гаці - далёка; на ўсе сто – хутка (выдатны).

*4. Падбярыце да фразеалагізмаў левага слупка іх рускія адпаведнікі ў правым слупку, запішыце парамі.*

Адзін другога варты язык проглотить

Цыркаць па кропельцы по горло

Цяляты язык аджавалі в час по чайной ложке

Па самыя вушы один другого лучше

Вучні ацэньваюць сваю працу на дадзеным этапе занятку.

**3.2. Фізхвілінка “Адгадай фразеалагізм”.** З дапамогай мімікі і жэстаў пакажыце фразеалагізмы: *кішэнь трэсці,  закасаўшы рукавы, з нaгi на нагу, звязаць pyкi, брацца за жывот, матаць на вус, закінуць вуды, як свае пяць пальцаў, губы надзьмуць, кляваць носам, вушы вянуць, заткнуць за пояс.*

**3. 3. Гімнастыка для вачэй.**

**IV. Пашырэнне і паглыбленне ведаў і ўменняў па тэме.**

**4.1.** **Вершы Міхася Пазнякова.** Знайдзіце ў жартоўных вершах фразеалагізмы і вызначце іх значэнне.

5. *Што на носе?*

Мой дзед Антось кляпае косы А я гляджу на дзедаў нос –  
І кажа мне: касьба на носе. Жартуе, мабыць, дзед Антось.

*Што гарыць?*

Ну і Віця! – Дзед бурчыць. - Ды ніяк агню не ўбачу.   
Бач на ім усё гарыць… Віця ж – брат старэйшы мой –  
Я гляджу і ледзь не плачу. Абалью яго вадой.

**4.2. Гульня “Рэдактары”.**

6. -А зараз вы выступіце ў ролі рэдактараў. Вы атрымаеце невялікі тэкст. Ваша задача: зрабіць тэкст яркім, вобразным, выкарыстаўшы, дзе магчыма, фразеалагізмы.


На перапынку Вова хваліўся *(задзіраў нос)*, што добра падрыхтаваўся да

сённяшніх заняткаў. Але на ўроку ён няўважліва слухаў *(лічыў варон)* настаўніка, таму і заданняў выканаў мала *(як кот наплакаў)*. Усе вучні атрымалі добрыя адзнакі, а Вова пацярпеў няўдачу *(застаўся з носам)*.

- Як вы мяркуеце, над чым задумаўся Вова? Што б вы яму параілі?

**4.3. Праца з малюнкамі.**

7. - Разгледзьце малюнкі. Якія фразеалагізмы можна змясціць пад імі ў якасці подпісаў? Паспрабуйце вызначыць іх значэнне.



(Белая варона; кракадзілавы слёзы; ехаць зайцам; (жыць) як кот з сабакам; сесці ў лужыну.)

**4.4. Творчасць.**

8. - Скласці вусна міні-сачыненне на адну з тэм (“Белая варона” ці інш.).

9. - Намаляваць ілюстрацыю да фразеалагізмаў (на выбар): *дрыжаць як асінавы ліст* (баяцца), *нарадзіцца ў кашулі* (шчаслівы, шчаслівец).

**4.5. Афішаванне.**

Дзеці выступаюць з міні-сачыненнямі, паказваюць і тлумачаць малюнкі.

Самаацэнка выкананых заданняў.

**V этап. Кантрольна-ацэначны.**

10. - Успомніце фразеалагізмы, звязаныя з назвамі жывёл *(Як карова языком злізала, белая варона, як кот з* *сабакам, кот наплакаў, кату па пяту, куры не клююць, стрэляны верабей, лічыць варон, сабаку з'есці, гнацца за двума зайцамі, у свіныя галасы, воўчы білет, як з гусака вада, воўк у авечай скуры)*.

Выніковая самаацэнка выкананых заданняў.

**VI. Вынікі занятку.**

* Давайце ўзгадаем, для чаго нам неабходна вывучаць фразеалогію?

(Фразеалагізмы сціпла, выключна трапна, вобразна і ярка перадаюць думкі, выражаюць пачуцці, ацэньваюць шматлікія з’явы рэчаіснасці. Без іх наша мова будзе сухой і сумнай. Кожнаму з нас неабходна ведаць шмат фразеалагізмаў і ўключаць іх у сваё маўленне.)

* Якімі фразеалагізмамі можна ахарактарызаваць нашу працу на занятку?

(Працавалі да сёмага поту, былі на вышыні, зарубілі сабе на носе, не падалі духам, бралі сябе ў рукі, не лічылі варон...)

**Рэфлексія.** Выкананне тэставых заданняў.

1. Выберыце значэнне фразеалагізма «сунуць нос»;

л) правучыць; **м)** умяшацца; н) дапамагчы.

2. Вызначце слова, якое ўваходзіць у склад фразеалагізма *ў ... рог скруціць*:

**а)** барані; б) бычыны; в) казліны.

3. Выберыце, якое з прыведзеных словазлучэнняў з'яўляецца фразеалагізмам:

к) плысці па вадзе; **л)** насіць ваду ў рэшаце; м) напіцца вады.

4. Назавіце выраз, які не з'яўляецца фразеалагізмам:

**а)** рваць струны; б) рваць жываты; в) рваць жылы.

5. Да рускага фразеалагізма «сойти с ума« падбярыце беларускі адпаведнік:

з) з’ехаць з гары; і) туман у вочы пускаць; **й)** з’ехаць з глузду.

6. У якім фразеалагізме з прапанаваных ужыты займеннік?

х) на адной назе; **ц)** ісці на свой хлеб; ч) шукаць ветру ў полі.

7. Да словя “позна” падбярыце фразеалагізм з тым жа значэннем:

ч) ні свет ні зара; ш) шукаць ветру ў полі; **ы)** у свіныя галасы.

- Які адказ атрымаўся? (М, а, л, а, й, ц, ы.)

- Сапраўды, вы сёння былі малайцы. А якія ўражанні ў вас ад занятку?

**ДАДАТАК 5**

**Гульня “Вясёлая фразеалогія”да тыдня беларускай мовы і літаратуры**

*Мэта:* папулярызацыя ведаў па лексіцы беларускай мовы; развіццё навыкаў карыстання фразеалагізмамі ў маўленні, умення працы ў камандзе; выхаванне цікавасці да роднай мовы, культуры маўленчых зносін.

*Падрыхтоўчы этап:* намаляваць ілюстрацыі да фразеалагізмаў *(зайсці ў тупік; ад варот паварот; душа ў пятках; і вухам не вядзе; у кашулі нарадзіўся)*.

Перад гульнёй малюнкі размяшчаюцца на дошцы ў выглядзе выставы.

Ход гульні

У гульні ўдзельнічаюць дзве каманды. Выбіраецца журы (3 вучні).

Тур1.Што ні галава, то розум.

Пытанне 1.Якое з двух словазлучэнняў з'яўляецца фразеалагізмам?

Прыходзіць у галаву - прыходзіць у школу; важная дэталь - важная птушка; горкая праўда - горкая мікстура; выйсці з пакоя - выйсці са становішча.

Пытанне 2. Успомніце, якія трапныя выслоўі прыйшлі ў нашу мову з казак. (Раніца за вечар мудрэйшая; з ранку да вечара; дзень і ноч; ад цямна да цямна; і так і сяк; воўка ногі кормяць.)

Заданне 3.Які прыметнік (адзін для групы слоў) можа ператварыць слова ў фразеалагізм?

Век, сярэдзіна, правіла. (Залаты.) Суп, чучала, камедыянт. (Гарохавы.)

Журы падводзіць вынікі.

Тур 2. Горкая часам праца, ды хлеб ад яе салодкі.

Заданне: у сказах назавіце фразеалагізмы. Абгрунтуйце выбар.

1. Ён ледзь не прагаварыўся, але своечасова прыкусіў язык. — Сцёпка хацеў пагаварыць са сваёй скрыпкай, але, як толькі адкрыў рот, яго падкінула, і  
ён прыкусіў язык. 2. Закасаўшы рукавы, я ўзяўся даставаць рыбу з лодкі. — Вучні працавалі закасаўшы рукавы.

Тур 3. Узяўся за гуж — не кажы, што не дуж.

Заданне: замяніце выдзеленыя словы фразеалагізмамі, якія даюцца ў даведках.

1. Мы зрабілі ўсё магчымае, каб выканаць заданне. (Разбіліся ў дошку.) 2. Тут усё напісана *ясна* і зразумела. (Чорным па белым.) 3. Мне трэба з табою пагаварыць без сведак. (Звока на вока; адзін на адзін.)

Даведка: *з вока на вока; разбіліся ў дошку; чорным па белым.*

Аўтары малюнкаў прапануюць камандам назваць фразеалагізм, да якога

зроблены малюнак. Журы налічвае дадатковыя балы. Вынік гульні.